شەفەق نیوز/ دەسەی
ناوخۆیی خۆی شیوعی عراقی لە پارێزگای نەجەف، ئمڕوو یەکشەممە، کەفتە وەر پەلاماریگ وە
بومب مولوتۆف ئاگری.
دەسەگە لە بەیاننامەیگ
رەسیە ئاژانس شەفەق نیوز وت: لە ساعەت دوو شەفەق ئمڕوو، شەمشەمەکوورەیل تاریکی دووارە
دەسدریژی لەبان ماڵ شیوعیلیە و دارە خورما یاەرزەگەیان لە نەجەف کردن، ک مولوتۆف ئاگری
ئەرای وەشانن، لەلای خوەیانەو نەوەی کار ناڕێکە توێەنن رخ شیوعیەیلە بووەن، و ویرە
و هاندانیان لە قوربانیکردن وەخاتر خاک و نیشتمان کەمەو بکەن، و توانیان لە ئەرک دژایەتی
گەندەڵی و گەندەڵەیلە بگرن.
بەیاننامەگە وتیش؛
ئیمە ک شەرمەزار ئی کردوەی تاوانی گوناهدارە کەیمن، هووشدارییش کەیمن ک تەنیا لە ئەنجام
شکست وەردەوام حکومەت لە مقیتیکردن هاووڵاتییەیلە وەشیوەی گشتی و بارەگای حزبەگەمان
وە تایبەت تیەێد، ئی حزبە ک باوەڕ وە دەوڵەت و یاسا دیرێد و میلیشیا نەیرێد تا پشت
وەپی بوەسرد و رخ مەردمەگە وەپی بوەێد.
بەیاننامەگە دووپات
کرد ک خەمسەردی و بیباکی لە ئاشکراکردن تاوانبارەیلە و نەهاوردنیان وەرەو دادوەری ئەوەسا
قەیرانەگە زیایەو کەێد و وڵاتەگە وەرەو ئاژاوە و خراوەس زیاتر بەێد، و دەرفەتە راسیەگە
ئەرا بیناکردن سیستەمیگ دیموکراتی گوما کەێد تا دەسەڵاتداری وە ئاشتەوایی ئاڵشت بکریەێد.
